Toimittajamme Barcelonassa: Kyse on vallankumouksesta! Katalaanit vertaavat Espanjan pääministeriä diktaattoriin

–Tämä on vallankumous! Olemme kärsineet pääministeri Mariano Rajoyn ja Espanjan diktatuurista jo liian kauan, julistavat 70-vuotiaat Maria Teresa , Lidia , Pepita ja Carmen . Syntyperäiset katalaanieläkeläiset haluavat esiintyä ilman sukunimeä ”turvallisuussyistä”. He ovat tulleet perjantai-iltana Barcelonassa järjestettyyn itsenäisyysäänestystä puoltavaa tilaisuuteen tuhansien muiden katalaanien tapaan. Lähes kaikilla on mukanaan Katalonian lippu tai lakana, johon on kirjoitettu ”Sí” eli ”Kyllä”. Tilaisuudessa soittaa katalonialaisia yhtyeitä, jotka kannustavat yleisöä huutamaan itsenäisyyttä puoltavia huutoja. Ilmassa on suurta tunnetta ja hurmosta. Moni pyyhkii kyyneleitään, kun ilmoille kajahtaa Francon diktatuurin aikana sävelletty L´Estaca , jolla vaadittiin vapautumista diktatuurin ikeestä. Myöhemmin puhujana kuullaan Katalonian aluejohtajaa Carles Puidgemontia , joka julistaa Katalonian aloittavan pian taipaleensa itsenäisenä valtiona. Suurin osa tilaisuuteen tulleista perustelee itsenäisyyttä vain yhdellä syyllä: halulla irtautua Espanjan valtiosta, jota johtaa katalaanien vihaama pääministeri Mariano Rajoy. Vertaus Francoon Tilaisuuteen tulleet Maria Teresa, Lidia, Pepita ja Carmen vertaavat Rajoyta Espanjaa lähes 40 vuotta hallinneeseen diktaattori Francisco Francoon. Francon aikana katalaaneja vainottiin eikä katalaanin puhuminen ollut sallittua. –Rajoy ei ole arvostanut koskaan mitään muuta kuin Kataloniasta muualle Espanjaan virtaavaa rahaa. Meidän rahamme ovat kadonneet korruptoituneiden fasistien taskuihin ja samalla meitä on vainottu, naiset sanovat kiivaasti. Espanjan keskushallinto on ollut haluton lisäämään Katalonian itsemääräämisoikeutta ja tekemään Katalonian vaatimaa verouudistusta. Viimeksi vuonna 2014 Kataloniassa järjestettiin itsenäisyydestä suuntaa antava kansanäänestys, jonka itsenäisyyttä kannattavat voittivat. Tosin äänestysprosentti jäi pieneksi, sillä itsenäisyyden vastustajat eivät vaivautuneet uurnille. Vuoden 2014 jälkeen itsenäisyysmielisten joukko on kuitenkin kasvanut. Nyt Katalonia suunnittelee julistautuvansa itsenäiseksi yksipuolisesti, mikäli itsenäisyyttä kannattavien puoli voittaa. Vaikea löytää vastustajia Itsenäisyyttä vastustavaa katalaania tuntuu olevan mahdotonta edes löytää. Heitä on tilastojen mukaan hieman alle puolet alueen asukkaista. Tällä hetkellä itsenäisyyttä kannattavien ääni on kuitenkin voimakkaampi. –Isäni on itsenäisyyttä vastaan. Hän muutti Kataloniaan nuorena La Castillan maakunnasta, kertoo Ravalin kaupunginosan terassilla istuva Carlos . Carlosin mukaan hänen isänsä suunnittelee ostavansa talon rajan takaa Andorrasta, mikäli Kataloniasta tulee itsenäinen. –Hän ajattelee, että joutuisi muualta tulleena syrjityksi itsenäisessä Kataloniassa. Carlos kannattaa itsenäisyyttä, vaikkei osaa sanoa, mitä se käytännössä tarkoittaisi. Itsenäisyyden vastustajat ovat kritisoineet Katalonian aluehallintoa siitä, ettei sillä ole kunnollista suunnitelmaa siitä, miten itsenäinen Katalonian valtio toimisi. Epäselvää on esimerkiksi se, voisiko Katalonia olla osa EU:ta ja euroaluetta. Carlos ei näe vielä hämärän peitossa olevaa tulevaisuutta ongelmana. –Kyseessä on vallankumous. Siihen kuuluu tietty epävarmuus, mutta uskon vahvaan itsenäiseen Kataloniaan, hän päättää. Äänestyslippuja jaettiin avoimesti –Toistaiseksi poliisi ei ole häirinnyt meitä, kertoo Barcelonan yliopiston edustalla perustetussa toimipisteessä äänestyslipukkeita jakava 19-vuotias Hector Guevara . Espanjan keskushallinto on kieltänyt itsenäisyysäänestyksen järjestämisen perustuslain vastaisena ja määrännyt takavarikoitavaksi äänestyslippuja ja muuta siihen liittyvää materiaalia. Barcelonan yliopiston edustalla poliiseja ei kuitenkaan näy. Yliopiston seinämään on liimattu sunnuntaina järjestettävää itsenäisyysäänestystä mainostavia julisteita. Yhdessä julisteessa on kieltä näyttävä Espanja pääministeri Mariano Rajoy. Pääministerin kasvojen päälle on liimattu valkoinen lappu, jossa lukee ”votarem” eli katalaaniksi ”äänestämme”. Äänestyslippuja hakevia ihmisiä saapuu tasaisena virtana Guevaran ja muiden opiskelijoiden pitämälle toimipisteelle. Kaikki paikalle tulijat kertovat äänestävänsä itsenäisyyden puolesta. Äänestyspaikkoina toimivat esimerkiksi koulut, jotka Espanjan keskushallinto yritti määrätä suljettaviksi estääkseen äänestyksen. Suurin osa alueen kouluista päätti kuitenkin järjestää oppilaille ohjelmaa koko viikonlopun ajaksi estääkseen poliisien toimet. Vanhempia on kannustettu tuomaan myös lapsia mielenosoituksiin. Muualla Espanjassa on kritisoitu katalaaneja alaikäisten käyttämisestä poliittisina pelinappuloina. Tällä hetkellä kaikki keinot ovat katalaanien mielestä kuitenkin sallittuja, jotta äänestys pystytään järjestämään. Kataloniassa odotetaan sunnuntaina äänestävän alueen lähes 5,3 miljoonaa äänioikeutettua. Alueella on yli 2300 äänestyspaikkaa.